Beurtkrag dreig oor ontwrigting in steenkool-afleweringArgieffoto Eskom het bevestig dat steenkool-aflewering by sommige van sy kragstasies ontwrig is weens ŉ betoging deur werknemers Maandagoggend. Dit kan moontlik tot beurtkrag lei. Khulu Phasiwe, woordvoerder van die kragvoorsiener, het gesê vervoer van steenkool na die Majuba- en Duvha-kragstasies in Mpumalanga is opgeskort weens intimidasie. Die polisie se eenheid vir openbare orde is ontbied om die situasie te monitor. Majuba-kragstasie ontvang daagliks 0.74 miljoen ton steenkool wat deur 700 vragmotors per dag afgelewer word van 15 kort- of mediumtermynverskaffers. Duvha-kragstasie se ses 600 MW-eenhede wek 3 600 MW krag op. Dikatso Mothae, adjunkwoordvoerder, het bevestig dat ŉ ontwrigting plaasgevind het, maar sy kon nie bevestig watter stasies daardeur beïnvloed word nie. Sy het gesê die werkers betoog oor ŉ loondispuut. “Ek kan bevestig dat die ontwrigting met salarisonderhandelinge verband hou. Werkers het dit duidelik gemaak dat bonusse die deurslaggewende faktor sal wees,” het Motae telefonies gesê. “Ons het vanoggend van die betoging te hore gekom. Bedrywighede word hierdeur geraak, omdat personeellede nie vir werk opgedaag het nie. Die stelsel is tans stabiel, maar daar is ŉ risiko van beurtkrag gebaseer op elektrisiteitsgebruik.” Onderhandelings tussen Eskom en vakbonde hervat Vrydag nadat vakbonde die kragvoorsiener se jongste aanbod van ŉ basiese salarisverhoging van 7% per jaar tot 2020, met ŉ behuisingstoelaag wat jaarliks volgens VPI aangepas word, verwerp het. Mothae het gesê dit is moontlik dat Eskom gedwing sal word om vroeër met vakbonde te vergader om die uitgerekte kwessies op te los.